32003L0116
L 321/36
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2003/116/ЕО НА КОМИСИЯТА
от 4 декември 2003 година
за изменение на приложения II, III, IV и V към Директива 2000/29/ЕО на Съвета по отношение на вредителя Erwinia amylovora (Burr.)Winsl. et al.
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), последно изменена с Директива 2003/47/ЕО на Съвета (2), и по-специално букви в) и г) от втория параграф от член 14 от нея,
след консултиране със съответните държави-членки,
като има предвид, че:
(1)
Предвидените разпоредби срещу вредителя Erwinia amylovora (Burr.)Winsl. et al. следва да обхващат всички растения гостоприемници, които са в състояние да разпространят този вредител. Някои растения, за които е известно, че са гостоприемници на Erwinia amylovora (Burr.)Winsl.et al., не са обхванати от действащите разпоредби. Поради това този списък следва да бъде разширен, за да обхване целия диапазон от растения гостоприемници на вредителя Erwinia amylovora (Burr.) Winsl. et al.
(2)
Разпоредбите за „буферните зони“ следва да бъдат доусъвършенствани, за да се намали рискът от разпространяване на Erwinia amylovora (Burr.) Winsl. et al. на малки разстояния. В този смисъл следва ясно да бъдат определени границите на „буферните зони“, като бъде наложен строг контролен режим, който включва отстраняване на растенията, проявяващи симптомите на наличие на Erwinia amylovora (Burr.) Winsl. et al.
(3)
Преди да може да се извърши въвеждане или преместване на растения от зона, в която е известно, че има наличие на Erwinia amylovora (Burr.) Winsl. et al., в съответните „защитени зони“, площите, върху които са били отглеждани тези растения, и зоната около тези площи следва да бъдат напълно свободни от Erwinia amylovora (Burr.) Winsl. et al. и да са били такива през последния пълен цикъл на вегетация, предхождащ въвеждането или преместването. Това следва да бъде установено чрез визуални инспекции, извършени в подходящо време, както и с лабораторни изследвания за откриване на евентуални латентни заразявания.
(4)
Необходимо е да се регулира движението на пчелни кошери към и в рамките на защитените зони, тъй като те могат да се окажат важен фактор за разпространението на Erwinia amylovora (Burr.) Winsl. et al.
(5)
Необходимо е да се предвидят специални разпоредби за растенията, които са произведени и се отглеждат преди 1 април 2004 г. върху площи, разположени на територията на зони, официално обявени за „буферни“ съгласно разпоредбите на Директива 2000/29/ЕО, и които отговарят на съответните условия по отношение на площите и „буферните зони“, определени в нея.
(6)
Поради това е необходимо да бъдат направени съответните изменения в Директива 2000/29/ЕО.
(7)
Мерките, предвидени в настоящата директива, са в съответствие със становището на Постоянния фитосанитарен комитет,
ПРИЕ НАСТОЯЩАТА ДИРЕКТИВА:
Член 1
В приложения II, III, IV и V към Директива 2000/29/ЕО се внасят измененията съгласно приложението към настоящата директива.
Член 2
1. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива преди 31 март 2004 г. Те незабавно информират Комисията за текста на тези разпоредби и предоставят таблица на съответствието между тези разпоредби и настоящата Директива.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки незабавно съобщават на Комисията за текста на основните разпоредби от националното си законодателство, които приемат в областта, уредена с настоящата директива.
Член 3
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 4 декември 2003 година.